#### E L Ő T E R J E S Z T É S

### Szombathely Megyei Jogú Város Közgyűlésének

### Gazdasági és Városstratégiai Bizottságának

### 2019. április 23-i ülésére

*Tájékoztatás a 2018. évi hídvizsgálat eredményéről*

Szombathely MJV közlekedésében jelentős szerepet játszanak a hidak. A Gyöngyös-patak, Perint-patak, Arany-patak, Potyondi-árok, Csónakázó-tó felett a város kezelésében lévő 56 db hídból 29 db közúti hídként, 27 db gyalogos hídként épült. A város közúti hídjainak több, mint a fele már 50 évnél régebben épült, a gyaloghidak esetében ez az érték meghaladja a 77 %-ot.

A Híd-Terv Kft. által készített 2018. évre vonatkozó hídvizsgálat szerint a két patakon lévő 27 db közúti híd közül a 2014. évben felújított Vak Bottyán utcai híd kifogástalan állapotban van, néhány gyalogos hídon kisebb javítások szükségesek, néhány közúti hídon teljes felújításra lenne szükség. A vizsgálat javasolja egy hosszú távú terv összeállítását a hidak felújításának ütemezéséről. Jó néhány híd van olyan állapotban, hogy néhány éven belül elkerülhetetlen lesz a felújítása, vagy ennek hiányában súlykorlátozást, forgalomkorlátozást kell bevezetni. Minél távolabbi időpontra halasztódik egy-egy híd felújítása, annál költségesebb lesz azt kivitelezni.

A hídvizsgálat azoknál a hidaknál, ahol a hídlapon (Csók István utca Perint-patak híd, valamint a Pásztor utca Gyöngyös-patak híd) szerepel a 20 tonna teherbírás javasolja a korlátozás bevezetését, továbbá statikai felülvizsgálat elvégzését két éven belül a következő hidak esetében:

* Szent István király utcai Gyöngyös-patak közúti híd
* Zrínyi Ilona utcai Gyöngyös-patak közúti híd
* Deák Ferenc utcai Gyöngyös-patak közúti híd
* Horváth Boldizsár krt. Gyöngyös-patak közúti híd
* Bogát fasor közúti Gyöngyös-patak és Gyöngyös Malom-árok felett
* Szent Márton utcai Gyöngyös-patak közúti híd
* Magyar László utcai Perint-patak közúti híd

A megjelölt hidak vonatkozásában javaslom, hogy a Szent István király utcai Gyöngyös-patak közúti híd és a Zrínyi Ilona utcai Gyöngyös-patak közúti hídhoz szükséges statikai felülvizsgálata, valamint egy hosszú távú hídfelújítási ütemterv készüljön el.

A teljes hídvizsgálati dokumentáció annak terjedelme miatt nem része az előterjesztésnek, a Városüzemeltetési Osztályon megtekinthető.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2019. április „ ”**

 /: **Illés Károly** :/

 **alpolgármester**

**HATÁROZATI JAVASLAT**

**….…./2019. (IV.23.) GVB számú határozat**

A Gazdasági és Városstratégiai Bizottság a Szombathely város tulajdonában álló gyalogos és közúti hidak 2018. évi hídvizsgálatáról szóló tájékoztatót tudomásul veszi.

1. A Bizottság a hídvizsgálat megállapításai alapján a Csók István utcai Perint-patak hídon, valamint a Pásztor utcai Gyöngyös-patak hídon 20 t súlykorlátozás bevezetésével egyetért.
2. A Bizottság a Szent István király utcai Gyöngyös-patak közúti híd és a Zrínyi Ilona utcai Gyöngyös-patak közúti hídhoz szükséges statikai felülvizsgálat, valamint egy hosszú távú hídfelújítási ütemterv elkészítésével egyetért.
3. Bizottság felkéri a polgármestert, hogy az 1-2. pontban foglalt döntések érdekében a szükséges intézkedések megtételéről gondoskodjon.

**Felelős:** Dr. Puskás Tivadar, polgármester

Lendvai Ferenc, a bizottság elnöke

 Illés Károly, alpolgármester

 (a végrehajtásért: Lakézi Gábor, a Városüzemeltetési Osztály vezetője)

**Határidő:** azonnal